
Terápiás kertészkedés hatása az intézményben élő demenciában szenvedő idősek ápolási-gondozási tevékenységében

Bevezetés: A demencia tünetcsoport a gyakorisága valamint az élet sok területére kiterjedő hatása miatt az idősgondozásban egyre nagyobb hangsúlyt helyeznek a demencia tüneteinek enyhítésére valamint a demenciával összefüggő problémák megoldására. A terápiás kertészkedés a növényeknek illetve kertápolási tevékenységeknek gyógyító célú alkalmazását jelenti, képzett szakember által, klinikailag jól definiált cél érdekében. Már bizonyított a terápiás kertészkedés előnyös hatása demenciával élők viselkedési tüneteire, de nem ismerjük, milyen hatást fejt ki az önellátási képesség alapját jelentő járássebességre valamint a statikus és dinamikus egyensúlyra. Kontrollcsoportos kutatásunk célja az volt, hogy feltárjuk egy 12 hetes kertészkedési program hatásait 60 év felettiek említett mutatóira.
Módszer: A kutatásban 23 fő vett részt. A járássebességet, a Tinetti egyensúlytesztet, valamint a Tinetti járástesztet a program elején és végén mértük fel. Az adatokat függetlenmintás t-próbákkal, valamint összetartozó-mintás t-próbákkal elemeztük, SPSS 18.0 valamint Microsoft Office Excel programok használatával.
Eredmények: A vizsgálati csoportban a program végén szignifikánsan jobb volt mind a statikus egyensúly (p=0,011), mind a dinamikus egyensúly eredménye (p=0,018), míg a járássebesség tekintetében nem tudtunk egyértelmű javulást kimutatni (p=0,054).
Megbeszélés: A demenciával élők nehezebben motiválhatók számukra értelmet adó tevékenységre. Minél több hatásos módszer áll a szakemberek rendelkezésére, annál eredményesebben tudják pácienseik kognitív-viselkedésbeli valamint szomatikus képességeit megőrizni. Eredményeink alapján a terápiás kertészkedéssel szélesíthetjük a demenciával élők számára nyújtott hatásos programok kínálatát.



